1-тиркеме

**Региондорду өнүктүрүү фонддору жөнүндө типтүү жобо**

**1-глава. Жалпы жоболор**

1. Региондорду өнүктүрүү фонддору жөнүндө ушул типтүү жобо (мындан ары – Жобо) Кыргыз Республикасынын Бюджеттик кодексинин, Салыктык эмес кирешелер жөнүндө Кыргыз Республикасынын кодексинин, “Коммерциялык эмес уюмдар жөнүндө” Кыргыз Республикасынын Мыйзамынын ченемдерине ылайык иштелип чыккан жана Региондорду өнүктүрүү фонддорунун (мындан ары – Фонд) ишинин тартибин аныктайт.
2. Фонддун иши Салыктык эмес кирешелер жөнүндө Кыргыз Республикасынын кодексинин, Кыргыз Республикасынын Бюджеттик кодексинин жана ушул Жобонун негизинде ишке ашырылат.

3. Фонд Облусту өнүктүрүү фонду же Районду өнүктүрүү фонду түрүндө юридикалык жактын статусуна ээ жана мамлекеттик мекеменин уюштуруу-укуктук формасында түзүлөт.

4. Облусту өнүктүрүү фондунун уюштуруучусу Кыргыз Республикасынын Министрлер Кабинети болуп саналат. Кыргыз Республикасынын Министрлер Кабинети Кыргыз Республикасынын Президентинин облустагы ыйгарым укуктуу өкүлүнө Фондду башкарууда анын кызыкчылыктарын билдирүүгө ыйгарым укук берет.

5. Районду өнүктүрүү фондунун уюштуруучусу райондук жергиликтүү мамлекеттик администрация болуп саналат.

6. Фонддун каражаттары Кыргыз Республикасынын бюджеттик системасынын акча каражаттары болуп саналат.

7. Фонддун ишин жүзөгө ашыруу үчүн Казыналык системасында бюджеттик жана атайын эсептер ачылат.

8. Фонд өз ишин мыйзамдуулук, ачыктык, айкындуулук, маалымдуулук, ошондой эле Фонддун каражаттарын сарамжалдуу жана натыйжалуу башкаруу принциптеринде жүзөгө ашырат.

**2-глава. Ушул Жободо колдонулуучу түшүнүктөр**

1. Ушул Жободо колдонулган түшүнүктөр:

өтүнмө берүүчү – Фонддун каражаттарынын эсебинен каржылоо үчүн долбоорлорду тандоо боюнча конкурска катышууга долбоордук өтүнмө берүүчү жергиликтүү өз алдынча башкаруу органы же мамлекеттик орган;

долбоорду аткаруучу – долбоордук өтүнмөнү Байкоочу кеңеш жактырган жана долбоорду каржылоого Фонд менен келишим түзгөн жергиликтүү өз алдынча башкаруу органы же мамлекеттик орган;

инфратүзүмдүк кызмат көрсөтүүлөр– социалдык, экономикалык же өндүрүштүк багыттагы жумуштар жана/же кызмат көрсөтүүлөр, анын ичинде инфратүзүмдүк объектти пайдалануу менен көрсөтүлүүчү жана/же инфратүзүмдүк объектти тейлөө боюнча жумуштар жана/же кызмат көрсөтүүлөр;

инфратүзүмдүк объект – мамлекеттик жана муниципалдык менчикте турган социалдык, экономикалык же өндүрүштүк багыттагы мүлк же мүлктүк комплекс;

жергиликтүү коомчулукту мобилизациялоо– жергиликтүү коомчулуктун, жарандардын уюшулган топторунун түздөн-түз катышуусу жана колдоосу менен жергиликтүү деңгээлде көйгөйлөрдү чечүү процесси;

долбоордук өтүнмө– типтүү форматтын негизинде иштелип чыккан жана Фонддун каражаттарынын эсебинен каржылануучу долбоорлорду тандоо боюнча конкурска катышуу үчүн жергиликтүү өз алдынча башкаруу органынын же мамлекеттик органдын атынан сунушталган долбоордун баяндамасы;

долбоорду каржылоонун планы – транш жана долбоорду ишке ашыруунун тийиштүү планы боюнча каржылоонун этаптарын жана тартибин баяндаган долбоордук өтүнмөнүн бир бөлүгү;

мониторинг жүргүзүүнүн жана баалоонун планы– долбоорду ишке ашырууда, ошондой эле Фонддун ишинин натыйжалуулугун баалоодо ушул Жобонун талаптарынан четтөөлөрдү табуу максатында байкоолорду жүргүзүүнүн этаптары жана тартиби;

социалдык долбоор – бул жергиликтүү маанидеги: билим берүү, маданият, саламаттык сактоо, спорт, социалдык коргоо, эс алуу, жаштар менен иштөө, элдик чыгармачылык чөйрөсүндөгү маселелерди чечүүнүн алкагында инфратүзүмдүк кызматтарды калкка көрсөтүү боюнча жергиликтүү өз алдынча башкаруу органдарынын жана мамлекеттик органдардын убакыт менен чектелген, максатка багытталган иши;

экономикалык долбоор – ишкердик субъекттерин, мамлекеттик/муниципалдык ишканаларды өнүктүрүү үчүн, анын ичинде жергиликтүү маанидеги маселелерди чечүүгө коммерциялык секторду тартуу аркылуу мамлекеттик органдар жана жергиликтүү өз алдынча башкаруу органдары тарабынан жагымдуу шарттарды түзүү боюнча убакыт менен чектелген, максатка багытталган иши.

3-глава. Фонддун максаты жана милдети

1. Фонддун максаты облустардын, райондордун, шаарлардын жана айыл аймактарынын социалдык-экономикалык өнүктүрүү программаларын ишке ашыруу, жарандардын жашоо-турмушунун деңгээлин жогорулатууга багытталган жергиликтүү коомчулуктун, жергиликтүү өз алдынча башкаруу органдарынын, мамлекеттик органдардын демилгелерин колдоо, региондук экономикалык өнүгүү, мамлекеттик органдардын жана жергиликтүү өз алдынча башкаруу органдарынын иштөөсүн жакшыртуу үчүн шарттарды түзүү болуп саналат.
2. Фонддун милдети облустардын, райондордун, шаарлардын жана айыл аймактарынын социалдык-экономикалык өнүктүрүү программаларынын артыкчылыктарына ылайык Фонддун финансылык каражаттарын натыйжалуу пайдаланууну камсыз кылуу болуп саналат.
3. Фонддогу бюджеттик жана атайын эсебиндеги каражаттар төмөнкү багыттар боюнча бөлүштүрүлөт:

**-** жергиликтүү маанидеги маселелерди чечүү жана жергиликтүү өз алдынча башкаруу органдарынын функцияларын аткаруу үчүн арналган инфратүзүмдүк объекттерди курууга, реконструкциялоого, мүлктү сатып алууга;

**-** билим берүү, саламаттык сактоо, социалдык коргоо, экология, экономика, агроөнөржай комплекстери, өзгөчө кырдаалдар, маданият, спорт чөйрөлөрүндөгү маселелерди чечүү үчүн инфратүзүмдүк обьекттерди курууга, реконструкциялоого, мүлктү сатып алууга;

**-** мамлекеттик жана муниципалдык менчикте турган ирригациялык тармактарды, гидротехникалык объекттерди оңдоо жана калыбына келтирүү боюнча иш-чараларга;

**-** калктуу конуштарды өнүктүрүүнүн башкы пландарын, деталдуу пландоо долбоорлорун, калктуу конуштардын шаар куруу документацияларын иштеп чыгууга;

**-** инвестициялык долбоорлорду, долбоордук-сметалык документацияларды жана долбоордун башка техникалык документацияларын иштеп чыгууга;

**-** облустун, райондун, шаардын жана айыл аймактарынын аймактарында өзгөчө кырдаалдардын алдын алуу жана кесепеттерин жоюу боюнча иш**-**чараларга, анын ичинде калктын саламаттыгын коргоо маселелерине байланышкан иш-чараларга;

**-** калктын социалдык жактан аялуу катмары үчүн муниципалдык турак үйлөрдү курууга;

- мөөнөттүүлүк, акы төлөө жана кайтарымдуулук негизинде ишкердик субъекттерине кийин кредит берүү үчүн кредиттик мекемелерге финансылык каражаттарды берүүгө;

- мамлекеттик - жеке өнөктөштүк долбоорлорун, регионду социалдык-экономикалык өнүктүрүүгө өбөлгө болгон экономикалык долбоорлорду иштеп чыгууга жана ишке ашырууга;

- региондордо жаңы ишканаларды ачууга, туризмди өнүктүрүү боюнча иш-чараларга, эл аралык туризмди өнүктүрүү үчүн бакубат жана жагымдуу чөйрөсү бар региондордун имиджин түзүүгө жана илгерилетүүгө;

- инвесторлордун жеке капиталынын көлөмү Фонддон суралып жаткан суммадан үч эсе жогору болгон шартта, инвесторлордун капиталына биргелешип катышуунун жана/же инвесторлор менен биргелешип каржылоонун принциптеринде жаңы ишканаларды ачууга;

- калктуу конуштардын инфратүзүмүн абаттоо, жашылдандыруу жана өнүктүрүү боюнча иш-чараларды жүргүзүүгө;

- индустриалдык парктарды жана атайын экономикалык зоналарды түзүүгө;

- айыл чарба, өнөр жай жана туризм чөйрөсүндөгү кластерлерди түзүүгө;

- мамлекеттик жана муниципалдык кызмат көрсөтүү чөйрөсүндө жана экономиканын тармактарында санариптештирүүнү жана жогорку технологияларды ишке киргизүүгө;

- эпидемиологиялык кырдаалдын алдын алуу же жоюу боюнча иш-чараларды жүргүзүүгө;

**-** материалдарды, жабдууларды сатып алуу, транспорттук чыгымдарды каржылоо бөлүгүндө шыктуу балдарды жана таланттарды колдоого;

**-** мамлекеттик органдар жана жергиликтүү өз алдынча башкаруу органдары тарабынан демилгеленгенэкологиялык коопсуздукту жана айлана**-**чөйрөнү коргоо боюнча иш**-**чараларды камсыз кылууга, анын ичинде энергиянын натыйжалуулугун камсыздоочу, энергия жана сууну үнөмдөөчү технологияларды ишке киргизүүгө;

**-** Кыргыз Республикасынын мыйзамдарынын алкагында мамлекеттик органдардын, жергиликтүү өз алдынча башкаруу органдарынын материалдык**-**техникалык базасын колдоого.

1. Фонддун каражаттары социалдык долбоорлорго – 20 % чейинки өлчөмдө, региондун социалдык-экономикалык өнүгүүсүнө өбөлгө болгон бюджет түзүүчү экономикалык долбоорлорго – 50 % чейин, ишкердик субъекттерине жеңилдетилген кредит берүүгө – 30 % чейин бөлүнөт.
2. Фонддун каражаттарын майрамдык иш-чараларды, юбилейлерди жана Фонддун максаттарына жана милдеттерине ылайык келбеген башка иш-чараларды өткөрүү үчүн пайдаланууга жол берилбейт.

**4-глава. Фонддун башкаруу органдары**

1. Фонддун башкаруу органдары төмөнкүлөр болуп саналат:

1) башкаруунун жогорку органы **–** Фонддун Байкоочу кеңеши;

2) аткаруучу органы **-** Фонддун дирекциясы.

**4.1. Фонддун Байкоочу кеңешинин ыйгарым укуктары**

1. Фонддун Байкоочу кеңешинин ыйгарым укуктары:

- Фонддун ишинин негизги багыттарын жана артыкчылыктарын кароо жана бекитүү;

- долбоорлорду тандоо жана бекитүү;

- учурдагы жылга бюджеттик каражаттардын, атайын эсептеги каражаттардын жана кийинки жылдарга болжолдуу көрсөткүчтөрдүн эсебинен каржылоонун көлөмүн бекитүү;

- кредиттик мекемелерге финансылык каражаттарды берүү үчүн каржылоонун көлөмүн бекитүү;

- жеке секторго кредит берүү үчүн Фонддун каражаттарын пайдалануу тууралуу кредиттик мекемелердин отчетун угуу;

- Фонддун ишинин натыйжалуулугуна мониторинг жүргүзүү жана баалоо үчүн топтун курамын кароо жана бекитүү;

- Фонддун каражаттарын пайдаланууга аудит жүргүзүү тууралуу чечим кабыл алуу;

- конкурстук тандоонун катышуучуларынын даттанууларын жана өтүнмөлөрүн кароо;

- келип түшө турган каражаттарды эсепке алуу менен ар бир финансылык жылга бюджеттик каражаттар жана атайын эсептеги каражаттар боюнча Фонддун чыгымдар сметасын бекитүү;

- финансылык каражаттардын ушул Жобо менен белгиленген көлөмүнүн алкагында Фонддун дирекциясынын чыгымдар сметасын бекитүү;

- Фонддун акча каражаттарын максаттуу пайдаланылышын контролдоону жүргүзүү;

- Фонддун бюджеттик каражаттар жана Фонддун атайын эсебиндеги каражаттар боюнча чыгымдар сметасынын, ошондой эле Фонддун дирекциясынын чыгымдар сметасынын аткарылышы жөнүндө Фонддун дирекциясынын отчетун угуу жана бекитүү;

- Фонддун мониторинг жүргүзүү тобунун курамын бекитүү.

1. Фонддун Байкоочу кеңеши өзүнө жүктөлгөн ыйгарым укуктарды жүзөгө ашыруу үчүн төмөнкүлөргө укуктуу:

**-** Фонддун дирекциясынан жана мониторинг жүргүзүүчү тобунан өз ишин жүзөгө ашыруу үчүн зарыл болгон маалыматтарды суроого;

**-** Фонддун дирекциясы жана мониторинг жүргүзүүчү тобу берген документтерди жеткире иштеп чыгууга жөнөтүүгө;

**-** Фонддун Байкоочу кеңешинин компетенциясына кирген маселелер боюнча эксперттер жана адистер, техникалык кызматтар менен консультацияларды уюштурууга жана өткөрүүгө;

**-** Фонддун аткаруучу директоруна карата ал өз функцияларын аткарбаган же талаптагыдай эмес аткарган учурда чара көрүү тууралуу Фонддун уюштуруучусуна сунуштама жөнөтүүгө.

**4.2. Фонддун Байкоочу кеңешинин ишин уюштуруу**

1. Фонддун Байкоочу кеңешинин мүчөлөрү анын ишине коомдук башталышта катышат.
2. Фонддун Байкоочу кеңешинин мүчөлөрү анын жыйналыштарына алмаштыруу укугусуз катышат. Фонддун Байкоочу кеңешинин мүчөсү жок болгон учурда ал каралып жаткан маселе боюнча өз пикирин жазуу түрүндө берүүгө укуктуу.
3. Байкоочу кеңештин курамына киргизилген органдын/уюмдун өкүлүнүн мүчөлүгү тийиштүү органдын/уюмдун расмий катында анын аты-жөнүн, кызматын, ошондой эле өкүлдү алмаштырган учурда себептерин көрсөтүү менен тастыкталат.
4. Фонддун Байкоочу кеңешинин мүчөлөрүнүн саны 9 адамдан кем болбошу керек.
5. Районду өнүктүрүү фондунун Байкоочу кеңешинин курамына төмөнкүлөр кирет:

**-** жергиликтүү мамлекеттик администрациясынын башчысынын чечиминин негизинде жергиликтүү мамлекеттик администрациясынын башчысы же анын биринчи орун басары;

**-** мамлекеттик финансы, бюджетти болжолдоо жана аткаруу маселелери боюнча аймактык ыйгарым укуктуу мамлекеттик органдын жетекчиси;

- агроөнөржай комплекси чөйрөсүндөгү ыйгарым укуктуу мамлекеттик органдын аймактык бөлүмүнүн жетекчиси;

**-** жергиликтүү мамлекеттик администрациянын сунушу боюнча Фонддун Байкоочу кеңешинин мүчөлөрүнүн жалпы санынын 30 % өлчөмүндө Байкоочу кеңештин курамына киргизилген коммерциялык жана коммерциялык эмес уюмдардын өкүлдөрү;

**-** Фонддун Байкоочу кеңешинин мүчөлөрүнүн жалпы курамынын 30 % санында Фонддун Байкоочу кеңеши тарабынан аныкталган тартипте 1 жылга шайлануучу жана ротациялануучу айыл аймактарынын жана райондук маанидеги шаарлардын жергиликтүү кеңештеринин төрагалары.

Облусту өнүктүрүү фондунун Байкоочу кеңешинин курамына төмөнкүлөр кирет:

**-** Кыргыз Республикасынын Президентинин облустагы ыйгарым укуктуу өкүлү же Кыргыз Республикасынын Президентинин облустагы ыйгарым укуктуу өкүлүнүн тескемесинин негизинде анын биринчи орун басары;

**-** мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органдын өкүлү;

**-** экология жана айлана-чөйрөнү коргоо маселелери боюнча аймактык ыйгарым укуктуу мамлекеттик органдын жетекчиси;

**-** региондорду өнүктүрүү маселелери боюнча ыйгарым укуктуу мамлекеттик органдын өкүлү;

**-** Кыргыз Республикасынын Президентинин облустагы ыйгарым укуктуу өкүлүнүн сунушу боюнча Фонддун Байкоочу кеңешинин мүчөлөрүнүн жалпы санынын 30% өлчөмүндө коммерциялык жана коммерциялык эмес уюмдардын өкүлдөрү;

**-** тиешелүү облустун Райондорду өнүктүрүү фонддорунун Байкоочу кеңештеринин курамынан жергиликтүү кеңештердин төрагалары**,** ошондой эле Фонддун Байкоочу кеңеши тарабынан аныкталган тартипте 1 жылга шайлануучу жана ротациялануучу Байкоочу кеңештин мүчөлөрүнүн жалпы курамынан 30 %га чейинки санда облустук маанидеги шаарлардын жергиликтүү кеңештеринин төрагалары.

1. Жергиликтүү мамлекеттик администрациянын башчысы же жергиликтүү мамлекеттик администрациянын башчысынын чечиминин негизинде анын орун басары Районду өнүктүрүү фондунун Байкоочу кеңешинин төрагасы болуп саналат. Районду өнүктүрүү фондунун Байкоочу кеңешинин төрагасынын орун басары болуп мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органдын райондук бөлүмүнүн башчысы эсептелет.
2. Кыргыз Республикасынын Президентинин облустагы ыйгарым укуктуу өкүлү же ал ыйгарым укук берген адам Облусту өнүктүрүү фондунун Байкоочу кеңешинин төрагасы болуп саналат.
3. Облусту өнүктүрүү фондунун Байкоочу кеңешинин курамы Кыргыз Республикасынын Президентинин облустагы ыйгарым укуктуу өкүлүнүн тескемеси менен бекитилет.
4. Районду өнүктүрүү фондунун Байкоочу кеңешинин курамы жергиликтүү мамлекеттик администрациянын башчысынын тескемеси менен 2 жылдан кем эмес мөөнөткө бекитилет.
5. Фонддун Байкоочу кеңешинин жыйналыштары зарылдыгына жараша, бирок кварталына бир жолудан кем эмес чакырылат.
6. Фонддун Байкоочу кеңешинин жыйналышы, эгерде анын курамынын жарымынан кем эмеси катышса, ыйгарым укуктуу деп эсептелет.
7. Фонддун Байкоочу кеңешинин компетенциясына кирген маселелер боюнча чечими Байкоочу кеңештин мүчөлөрүнүн жыйналышка катышкандардын жөнөкөй көпчүлүгүнүн добушу менен кабыл алынат. Добуштар тең чыгып калган учурда Фонддун Байкоочу кеңешинин жыйналышында төрагалык кылган адамдын добушу чечүүчү добуш болуп саналат.
8. Фонддун Байкоочу кеңешинин жыйналышы Фонддун дирекциясынын кызматкери болуп саналган Фонддун Байкоочу кеңешинин катчысы тарабынан протоколдонот. Протоколго Фонддун Байкоочу кеңешинин төрагасы же жыйналышта төрагалык кылган адам, ошондой эле Фонддун Байкоочу кеңешинин жыйналышка катышкан мүчөлөрүнүн колу коюлат. Протоколдун түп нускасы Фонддун дирекциясында сакталат.
9. Төрага жыйналышта жок болгон учурда Фонддун Байкоочу кеңеши аталган жыйналышка төрагалык кылуучуну Фонддун Байкоочу кеңешинин мүчөлөрүнүн арасынан тандап алат.
10. Фонддун Байкоочу кеңеши зарыл болгон учурда өз жыйналышына тийиштүү техникалык кызматтардын өкүлдөрүн, эксперттерди жана консультанттарды чакырууга укуктуу, алар жыйналышка добуш берүү укугусуз катышат.
11. Фонддун Байкоочу кеңешинин жыйналышын өткөрүү жөнүндө маалымат күн тартибин, убактысын, ордун көрсөтүү менен Фонддун дирекциясы тарабынан Фонддун Байкоочу кеңешинин мүчөлөрүнө жыйналышты өткөрүү күнүнө чейин 10 календардык күндөн кеч эмес кабарлоо менен маалымдалат.
12. Кыргыз Республикасынын бюджеттик мыйзамдарынын талаптарына жана бюджеттик мекемелер үчүн белгиленген ченемдерге ылайык Фонддун операциялык чыгымдары үчүн белгиленген лимиттин чегинде долбоорлорду ишке ашырылышына мониторинг жүргүзүү мезгилинде Фонддун Байкоочу кеңешинин мүчөлөрүнүн транспорттук чыгымдарын жана жашоого чыгымдарын компенсация берүүгө жол берилет.
13. Фонддун Байкоочу кеңешинин жыйналышы видеоконференция байланыш системасын колдонуу менен өткөрүүгө уруксат берилет.

**4.3. Фонддун дирекциясы**

1. Фонддун дирекциясы долбоорлорду каржылоо жана ишке ашыруу маселелери боюнча Фонддун Байкоочу кеңешинин ишин жана чечимдеринин талаптагыдай аткарылышын камсыздайт.
2. Фонддун дирекциясын уюштуруучунун же ал ыйгарым укук берген адамдын чечими боюнча эмгек келишимин андан ары узартуу мүмкүндүгү менен 2 жылга чейинки мөөнөткө кызматка дайындалуучу Фонддун Аткаруучу директору башчылык кылат.
3. Районду өнүктүрүү фондунун аткаруучу директорун жергиликтүү мамлекеттик администрациянын башчысы дайындайт.
4. Облусту өнүктүрүү фондунун аткаруучу директорун Кыргыз Республикасынын Президентинин облустагы ыйгарым укуктуу өкүлү дайындайт.
5. Облусту жана районду өнүктүрүү фондунун дирекциясынын штаттык ырааттамасын жана чыгымдардын сметасын Фонддун Байкоочу кеңеши бекитет.
6. Фонддун аткаруучу директору менен иш берүүчүнүн ортосундагы келишимдик мамилелер Кыргыз Республикасынын эмгек мыйзамдарынын ченемдери менен жөнгө салынат.
7. Фонддун дирекциясынын функциялары жана ыйгарым укуктары:

**-** Фонддун Байкоочу кеңешинин чечиминин негизинде долбоорлорду ишке ашыруу, ошондой эле Фонддун дирекциясынын операциялык жана учурдагы чыгымдары боюнча финансылык операцияларды жүргүзөт;

**-** Фонддун Байкоочу кеңешинин мүчөлөрүнүн, уюштуруучулардын суроо-талабы боюнча Фонддун иши тууралуу маалыматтарды берет;

**-** Казыналык системасында Фонддун бюджеттик жана атайын эсептерин ачат;

**-** өтүнмө берүүчүдөн келип түшкөн долбоорлор боюнча берилген документтердинтолуктугунун предметине алдын-ала тандоо жүргүзөт;

**-** долбоордун аткаруучусу тарабынан келишимдин шарттары же долбоорду ишке ашыруу жол-жоболору бузулган учурда каржылоону токтотот;

**-** бюджеттик чөйрөдөгүченемдик укуктук актыларда белгиленген тартипте Фонддун акчалай каражаттарынын жүгүртүлүшү боюнча эсепке алууну жана отчеттуулукту жүргүзөт;

**-** дирекциянын функцияларын жүзөгө ашыруу,долбоорлорго мониторинг жүргүзүү жана баа берүү үчүн адистерди, консультанттарды жалдайт;

**-** долбоорлорду ишке ашырууда Кыргыз Республикасынын мамлекеттик сатып алуулар чөйрөсүндөгү мыйзамдарынын талаптарын, курулуш ченемдеринин, эрежелеринин жана ушул Жобону жергиликтүү өз алдынча башкаруу органдары жана подрядчылар тарабынан сакталышы боюнча аракеттерди координациялайт;

**-** Фонддун операциялык чыгымдарына бөлүнгөн акча каражаттарынын алкагында Фонддун чыгымдар сметасын иштеп чыгат жана Фонддун Байкоочу кеңешинин кароосуна жана бекитүүсүнө берет;

**-** ФонддунБайкоочу кеңешинин жыйналыштарын уюштуруу боюнча ишти жүргүзөт;

**-** аудит үчүнмаалыматтарды даярдайт;

- Фонддун Байкоочу кеңеши жактырган долбоорлордун ишке ашырылышына мониторинг жүргүзүүнү камсыздайт;

1. Фонддун аткаруучу директорунун функциялары жана ыйгарым укуктары:

**-** Фонддун дирекциясынын ишине жетекчилик кылат;

**-** Фонддун атынан долбоорлорду тандоо боюнча конкурстун жеңүүчүлөрү менен эки тараптуу келишимдерге кол коёт;

**-** долбоорлорду каржылоодо төлөм документтерине кол коёт;

**-** Фонддун дирекциясынын штаттык ырааттамасын түзөт жана аны ФонддунБайкоочу кеңешине бекитүүгө берет;

- Кыргыз Республикасынын Эмгек кодексине ылайык кызматкерлерди тандоону жүргүзөт;

- Фонддун дирекциясынын кызматкерлери менен эмгек келишимдерине кол коет;

**-** эмгек келишимдеринин, Кыргыз Республикасынынэмгек мыйзамдарынын жоболорунун жана Фонддун дирекциясынын чыгымдарынын сметасынын мүмкүнчүлүктөрүнүн алкагында Фонддун дирекциясынын кызматкерлерине карата сыйлоо чаралары жөнүндө чечим кабыл алат;

- Кыргыз Республикасынын эмгек мыйзамдарынын ченемдерине ылайык Фонддун дирекциясынын кызматкерлерине карата жаза чаралары жөнүндө чечим кабыл алат.

1. Фонддун дирекциясы квартал сайын расмий басылмаларда Фонддун каражаттарынын пайдаланылышы тууралуу маалыматтарды жарыялайт, ошондой эле бул маалыматты жергиликтүү мамлекеттик администрациясынын веб-сайтына жана/же Кыргыз Республикасынын Президентинин облустагы ыйгарым укуктуу өкүлүнүн аппаратынын сайтына жайгаштырат.
2. Фонддун аткаруучу директору Кыргыз Республикасынын бюджеттик мыйзамдарына ылайык Фонддун акчалай каражаттарынын сакталышы, натыйжалуу жана максаттуу пайдаланылышы үчүн жеке жоопкерчилик тартат.
3. Квартал сайын, ошондой эле ар бир жылдын жыйынтыгы боюнча Фонддун дирекциясы отчеттук жылда Фонддун каражаттарынын пайдаланылышы жөнүндө отчетту жана долбоорлорду ишке ашыруу боюнча отчетту даярдайт жана аны ФонддунБайкоочу кеңешинин, уюштуруучунун, мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органдын кароосуна берет.
4. Ар бир жылдын башында Фонддун дирекциясы тийиштүү ыйгарым укуктуу мамлекеттик органдар берген контролдук көрсөткүчтөрдүн негизинде Фондго акча каражаттарынын келип түшүүсүнүн болжолун даярдайт жана Фонддун Байкоочу кеңешинин кароосуна киргизет.

**5- глава. Фонддун каражаттарынын эсебинен каржылоо үчүн долбоорлорду берүүнүн тартиби**

5.1. Долбоордук өтүнмөнү берүүнүн тартиби

1. Долбоордукөтүнмөлөрдү кабыл алуу, ошондой эле келерки жылга долбоорлорду тандоо өткөрүүнүн шарттары жөнүндө маалымат учурдагы жылдын 1**-**июлунан кечиктирилбестен жалпыга маалымдоо каражаттарында, интернет-ресурстарда жарыяланат, маалыматтык такталарда жайгаштырылат.
2. Өтүнмөлөр Фонддун дирекциясы тарабынан катталгандыгы жөнүндө өтүнмө берүүчүлөргө тастыктоо берүү менен катталат.
3. Өтүнмө берүүчү ушул Жобонун талаптарына ылайык келген долбоордук өтүнмөнү Фонддун кароосуна берет.
4. Фонддун кароосуна берилген жана муниципалдык менчик объектисине тиешеси бар долбоордук өтүнмө жергиликтүү кеңештин чечими менен бекитилет. Мамлекеттик менчиктеги объектке карата долбоордук өтүнмө тийиштүү мамлекеттик органдын чечими менен бекитилет.
5. Өтүнмө берүүчү долбоорго өтүнмөнү ушул Жобонун   
   1**-**тиркемесине ылайык форма боюнча тариздейт.
6. Кийинки жылга долбоордук өтүнмөлөрдү кабыл алуунун чектелген мөөнөтү учурдагы жылдын 30**-**ноябрынан кечиктирилбестен белгиленет.
7. Фонддун дирекциясы келип түшкөн долбоордук өтүнмөлөргө өтүнмөнү толтуруунун толуктугу, техникалык документтердин болушу жана анын курулуш жана башка ченемдер менен эрежелерге (уруксат берүүчү документтер, техникалык өзгөчөлүктөр, долбоордук-сметалык документациялар) шайкештиги предметине талдоо жүргүзөт.
8. Фонддун дирекциясы өтүнмө берүүчүдөн маалыматты тактоого же кошумча документтерди суроого укуктуу.
9. Фонддун дирекциясы ар бир келип түшкөн өтүнмөгө өз корутундусун тиркейт, анда өтүнмөнүн жана анын тиркемелеринин ушул Жобонун талаптарына, ошондой эле курулуш жана башка ченемдерге жана эрежелерге шайкештиги көрсөтүлөт.
10. Фонддун Байкоочу кеңеши өтүнмөлөрдү кабыл алып бүткөн күндөн тартып 30 күндөн кечиктирбестен долбоорлорду тандоо жана бекитүү боюнча жыйналыш өткөрөт.
11. Фонддун дирекциясы Фонддун Байкоочу кеңешинин жыйналышы башталганга чейин 5 күндөн кечиктирбестен алдын-ала изилдөө үчүн Фонддун Байкоочу кеңешинин бардык мүчөлөрүнө долбоорлор боюнча өз корутундуларын тиркөө менен долбоордук өтүнмөлөрдүн көчүрмөлөрүн жиберет.
12. Долбоорлорду тандоо Фонддун Байкоочу кеңешинин мүчөлөрү тарабынан өзүнүн жыйналышында критерийлер боюнча коюлган баллды саноонун негизинде ишке ашырылат.
13. Долбоорлор социалдык жана экономикалык долбоорлорго классификацияланат. Долбоорлордун ар бир тобу үчүн Кыргыз Республикасынын Министрлер Кабинети аныктоочу өзүнчө критерийлер колдонулат.
14. Жеке менчик жер участогунун чек араларынын чегинде мамлекеттик жана муниципалдык менчик объекттерин курууну, реконструкциялоону каржылоого жол берилбейт.
15. Фонддун Байкоочу кеңешинин мүчөлөрү койгон балл боюнча рейтингдин негизинде Фонддун Байкоочу кеңешинин катчысы долбоорлордун тизмегин түзөт, алардын суммалык көрсөткүчтө бюджети пландаган жылга Фонддун бекитилген бюджетине дал келиши керек. Мындан тышкары рейтингге кошумча резервдик долбоорлор кошулат, алардын бюджетинин суммасы Фонддун пландаган жылга бюджетинин 20%ынан ашпайт.
16. Фонддун Байкоочу кеңешинин мүчөлөрү Фонддун каражаттарынын эсебинен каржылоо үчүн долбоорлордун тизмегин бекитүү жөнүндө чечим кабыл алат, ал протокол түрүндө таризделет.
17. Фонддун Байкоочу кеңешинин долбоорлорду тандоо боюнча чечими мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органга, ошондой эле Фондду уюштуруучуга жөнөтүлөт.
18. Долбоорлордун рейтингин жана тандалып алынган долбоорлордун тизмегин өзгөртүү үчүн өзгөчө негиздер болуп төмөнкүлөр эсептелет:

- долбоорлорду тандоо жол-жоболорун бузуунун тастыкталган фактылардын болушу;

- тандоонун башка катышуучулары тарабынан болгон дооматтын Фонддун Байкоочу кеңеши тарабынан канааттандырган учурдун болушу.

1. Долбоорлордун бекитилген тизмегине өзгөртүүлөрдү жана толуктоолорду киргизүү тууралуу чечим жыйналышта катышкан Фонддун Байкоочу кеңешинин мүчөлөрүнүн 2/3 добушу менен кабыл алынат.
2. Тандоонун жыйынтыгы боюнча Фонддун аткаруучу директору тийиштүү мамлекеттик органдын же жергиликтүү өз алдынча башкаруу органынын атынан долбоордун аткаруучусу менен Фонддун каражаттарынын эсебинен долбоорду каржылоо тууралуу келишимге кол коёт.

**5.2. Долбоордун аткаруучусунун милдеттери**

1. Долбоордун аткаруучусу төмөнкүлөргө милдеттүү:

- долбоордун аткаруучусу менен Фонддун ортосунда түзүлгөн келишимге ылайык долбоорду ишке ашырууну камсыздоо;

- жергиликтүү коомчулукту долбоорду ишке ашырууга катышуу үчүн мобилизациялоону камсыздоо;

- Кыргыз Республикасынын мамлекеттик сатып алуулар жөнүндө мыйзамдарына ылайык долбоор боюнча товарларды жана кызмат көрсөтүүлөрдү сатып алууну жүргүзүү;

- зарыл болгон учурда долбоордун аткарылышы үчүн жергиликтүү өз алдынча башкаруу органдары тарабынан техникалык көзөмөлдү камсыздоо;

- долбоорду ишке ашыруунун бардык этаптарында жүргүзүлгөн мониторингдин жыйынтыгынын негизинде долбоорду ишке ашыруунун жүрүшү тууралуу калкка маалымдоо.

1. Квартал сайын жана долбоор боюнча ишти аяктоонун жыйынтыгы боюнча Фондго белгиленген форма боюнча финансылык отчетту жана долбоорду ишке ашыруунун жүрүшү тууралуу отчетту тапшырат.

**6-глава. Фонддун финансылык каражаттарын түзүүнүн**

**жана чыгымдоонун тартиби**

**6.1. Фонддун акча каражаттарын түзүүнүн тартиби**

1. Фонддордун финансылык каражаттары төмөнкүдөй түзүлөт:
2. бюджеттик эсептер боюнча:

* Салыктык эмес кирешелер жөнүндө Кыргыз Республикасынын кодексине ылайык региондорду өнүктүрүү фонддору боюнча бөлүштүрүлгөн, жергиликтүү маанидеги инфраструктураны өнүктүрүүгө жана колдоого чегерүүлөрдүн суммасын республикалык бюджеттин кирешесине эсептелинген чегерүүлөрдүн суммаларынын эсебинен;
* республикалык бюджеттен бөлүнгөн каражаттардын эсебинен;
* атайын эсептер боюнча ыктыярдуу демөөрчүлүк жардамдын эсебинен.

1. Өнүктүрүү фонддорунун салыктык эмес кирешелери боюнча болжолдуу көрсөткүчтөрдү мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик орган берет.
2. Республикалык бюджетке келип түшкөн каражаттарды Районду өнүктүрүү фонду менен Облусту өнүктүрүү фондунун ортосунда кайра бөлүштүрүү Фонддун Байкоочу кеңеши берген тизмекке ылайык мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик орган тарабынан жүргүзүлөт.

**6.2. Долбоорлорду ишке ашырууга**

**Фонддун акча каражаттарын сарптоонун тартиби**

1. Учурдагы жылга каржылоонун тийиштүү болжолдуу көлөмү менен долбоорлордун бекитилген тизмеги учурдагы жылдын   
   1**-**февралынан кечиктирбестен мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органга берилиши керек.
2. Мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик орган Фонддун жылдык бюджетин бекитет, Фонддун өткөн жылдагы бюджетинин өтүүчү калдыктарын учурдагы жылдын бюджетине киргизүү жөнүндө чечимдин учурдагы жылдын 31**-**мартынан кеч эмес мөөнөттө кабыл алынышын камсыз кылат.
3. Өзүнүн эсептеринде финансы каражаттары болгон учурда Фонд учурдагы айдын 5ине чейинки мөөнөттө мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органга каржылоону ачууга өтүнмөнү жөнөтөт. Эгерде өтүнмө учурдагы айдын 5инен кийин берилсе, анда каржылоого өтүнмөнү кароо кийинки айда жүргүзүлөт.
4. Кассалык чыгымдар Фонд тарабынан берилген өтүнмөлөргө ылайык казыналыктын белгиленген жол-жоболору боюнча жүргүзүлөт.
5. Бюджеттик каражаттардын башкы тескөөчүсү болуп саналган Фонд тандалып алынган долбоорлорду ишке ашыруу боюнча акча-төлөм операцияларын аткаруу менен бөлүнгөн каражаттардын чегинде сарптоолорду ишке ашырат.
6. Тийиштүү жылга республикалык бюджет жөнүндө Кыргыз Республикасынын мыйзамдарында бекитилген каражаттын көлөмүнөн келип түшүүлөр ашып кеткен учурда белгиленген тартипте сметалык багыттарга тактоо жүргүзүлөт.
7. Фонддун акчалай каражаттарынын жүгүртүлүшү жөнүндө эсепке алуу жана отчеттуулук Кыргыз Республикасынын бюджеттик мыйзамдарына ылайык жүргүзүлөт.
8. Долбоорду каржылоо Фонддун аткаруучу директорунун атынан чыгуучу Фонд менен жергиликтүү өз алдынча башкаруунун аткаруучу органынын же мамлекеттик органдын жетекчисинин атынан чыгуучу долбоордун аткаруучусунун ортосунда кол коюлган эки тараптуу келишимдин негизинде ишке ашырылат. Эки тараптуу келишимдин типтүү формасын Кыргыз Республикасынын Министрлер Кабинети аныктайт.
9. Долбоорлор боюнча төлөмдөргө мониторинг жүргүзүү жана контролдоо Фонд тарабынан ишке ашырылат. Фонд мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органга белгиленген тартипте сметанын аткарылышы жөнүндө отчетту берет.
10. Фонд тарабынан долбоорду каржылоо долбоорду ишке ашыруунун графиги боюнча аткарылган иштердин актысынын жана долбоордун аткаруучусу берген долбоорду каржылоонун планы боюнча аткарылган транштын актысынын негизинде ишке ашырылат.
11. Отчеттук жылдын аягында өздөштүрүлбөй калган Фонддун эсептериндеги бюджеттик каражаттардын калдыктары белгиленген тартипте республикалык бюджетке кайтарылат жана тийиштүү Фонддун отчеттук жылдан кийинки жылдагы каражаты катары бекитилет.

**6.3. Кредиттик мекемелерге Фонддун акча каражаттарын**

**берүүнүн тартиби**

1. Фонддун Байкоочу кеңеши ишкердик субъекттерди кредиттөөгө багытталган каражаттардын пландалган көлөмүнө карата чечим кабыл алат.
2. Мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик орган тиешелүү жол-жоболор боюнча Фонддун Байкоочу кеңешинин чечиминин негизинде кредиттик уюмдардын арасында бизнес субъекттерин кийинки кредиттөө үчүн акча каражаттарын алуу укугуна конкурс өткөрүүнү камсыздайт.
3. Фонд тарабынан кредиттик уюмдар үчүн берилген каражаттардын кирешелүүлүгү 2 %дан төмөн болбошу керек.
4. Зайымчылар үчүн кредит боюнча акыркы пайыздык ставка   
   6 %дан ашпоого тийиш.
5. Эгерде конкурстун жыйынтыгы менен же башка себептер боюнча кредиттик мекемелердин ортосунда финансылык каражаттарды жайгаштырууга мүмкүн болбосо, кредит боюнча болжолдуу сумма социалдык жана экономикалык долбоорлорду каржылоого багытталат.
6. Кредиттик уюм төмөнкү багыттарга жергиликтүү экономиканы өнүктүрүү менен байланышкан максаттарга зайымчыларга кредит берүүнү камсыздоого тийиш:

**-** айыл чарбасын өнүктүрүүгө;

**-** кайра иштетүү, жеңил өнөр жай ишканаларын өнүктүрүүгө;

**-** кызмат көрсөтүүлөрдү, анын ичинде маданият, туризм, эс алуу, коомдук тамактануу секторунда кызмат көрсөтүүлөрдү өнүктүрүүгө;

**-** билим берүү, медициналык, спорттук жеке менчик уюмдарын өнүктүрүүгө.

1. Кредиттик уюм жыл сайын кредиттөө программасынын натыйжалары жөнүндө отчетту Фондго, ошондой эле мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органга жана региондорду өнүктүрүү маселелери боюнча ыйгарым укуктуу органга отчет берет.
2. Эгерде кредиттик уюм өзүнүн контракттык милдеттерин аткарбаса же толук көлөмдө аткарбаса, анда Фонддун Байкоочу кеңеши кредиттик мекеме менен контракт мөөнөтүнөн мурда аяктагандыгы жөнүндө чечимди мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органга жөнөтөт.

**7- глава. Фонддун ишине мониторинг жүргүзүү**

**жана баалоо**

1. Фонддун ишинин натыйжалуулугуна мониторинг төмөнкүлөр боюнча жүргүзүлөт:

**-** Фонддун ишинин ушул Жободо жана Фонддун Уставында аныкталган эрежелерге жана жол-жоболорго шайкештигине;

**-** каражаттардын максаттуу пайдаланылышы сакталгандыгын жана анын бекитилген пландарга шайкештигине;

**-** долбоорду жана кредиттөө программаларын аткаруунун натыйжалуулугун баалоого;

**-** Кыргыз Республикасынынбюджеттик мыйзамдарынын жол-жоболорунун жана ченемдеринин сакталышына.

1. Фонддун дирекциясы мониторинг жүргүзүүнүн жана баалоонун методикасын өз алдынча иштеп чыгат, ал Фонддун Байкоочу кеңешинин чечими менен бекитилет.
2. Мониторинг жүргүзүү үчүн Фонддун дирекциясынын сунуштамасы боюнча Фонддун Байкоочу кеңеши фонддун мониторинг жүргүзүүчү тобунун курамын бекитет. Мониторинг жүргүзүүчү топтун курамына Фонддун Байкоочу кеңешинин мүчөлөрү, мамлекеттик органдардын, жергиликтүү өз алдынча башкаруу органдарынын, коммерциялык жана коммерциялык эмес уюмдардын өкүлдөрү кире алат.
3. Мониторингдин максаттарына жана милдеттерине жетишүү үчүн мониторинг жүргүзүүчү топтун мүчөлөрү Фонддун документтерине жана маалыматтарына эркин жетүү укугуна ээ.
4. Мониторингдин жыйынтыктары отчет түрүндө таризделет, анда мониторингдин жыйынтыктары жана четтөөлөрдү жоюу боюнча сунуштар чагылдырылат.
5. Мониторинг жүргүзүүчү топтун отчету Фонддун Байкоочу кеңешинин жыйналышында жылына 2 жолудан кем эмес угулат.
6. Мониторинг жүргүзүүнүн жана баалоонун жыйынтыктары боюнча Фонддун отчету ар бир жылдык негизде мамлекеттик финансы, бюджетти болжолдоо жана аткаруу маселелери боюнча ыйгарым укуктуу мамлекеттик органга, ошондой эле региондорду өнүктүрүү боюнча ыйгарым укуктуу мамлекеттик органга жөнөтүлөт.

**8-глава. Өзгөчө шарттар**

1. Фонддун дирекциясынын ишин камсыз кылуу, материалдык-техникалык камсыздоо, Фонддун дирекциясынын кызматкерлеринин эмгегине акы төлөө үчүн операциялык чыгымдарга каражаттарды төмөнкүдөй тартипте бөлүп берүү каралат:

**-** 15 млн сомго чейин чегерүүлөр үчүн – Фондго келип түшкөн акча каражаттарынын жалпы көлөмүнүн 7 %ына чейин;

**-** 15 млн сомдон жогору (30 млн сомго чейинки) чегерүүлөр үчүн – Фондго келип түшкөн акча каражаттарынын жалпы көлөмүнүн 5 %ына чейин;

**-** 30 млн сомдон жогору чегерүүлөр үчүн – Фондго келип түшкөн акча каражаттарынын жалпы көлөмүнүн 2,5 %ына чейин.

**9-глава. Кызыкчылыктардын чыр-чатагы**

1. Эгерде Фонддун Байкоочу кеңешинин мүчөлөрү, Фонддун дирекциясы Фонддун каражаттарынын эсебинен каржылоонун алкагында каралып жаткан кайсы-бир долбоорго жеке кызыкчылыгы бар болсо, алар тиешелүү маселени талкуулоодон жана каралып жаткан учурда жана ал боюнча чечим кабыл алууда добуш берүүгө катышуудан карманып турууга тийиш.